Die meteoor van Tsjeljabinsk is ’n superbolied (’n baie helder meteoor) wat op 15 Februarie 2013 naby Tsjeljabinsk in die Russiese Oeralgebied ontplof het. Omstreeks 09h15 plaaslike tyd is verskillende ontploffings gehoor en ’n vuurbal in die hemel waargeneem.
Mense in dié gebied het baie helder brandende voorwerpe in die lug oor die oblaste Tsjeljabinsk, Swerdlofsk, Tjoemen en Orenburg, Basjkortostan en naburige streke in Kasakstan waargeneem. Amateurvideo's het ’n vuurbal getoon met strepe oor die hemel, gevolg deur ’n harde, kort supersoniese knal.
Volgens die eerste ramings van die Russiese Federale Ruimteagentskap word die voorwerp wat die atmosfeer binnegedring het, geklassifiseer as ’n meteoor met ’n spoed van ongeveer 108 000 km/h (30 km/s). Dis 44 keer die spoed van klank. Die Russiese Akademie vir Wetenskap raam die spoed op net 54 000 km/h.